דף למנחה [ראו דף כללי לגבי דרך הלימוד הבית מדרשית]

במסגרת סדרת הלימוד בנושא השבת, אנו בודקים את שלושת הטקסים המרכזיים המהווים מעין מסגרת ליום זה - הדלקת נרות, קידוש והבדלה. בשיעור זה נעסוק בהבדלה. נבחן כיצד מעוצב טקס זה ואיזו משמעות ומהות נוצקים בו.

נפתח בדיון פותח במליאה ובו נשוחח על הנושאים הבאים:
•	מה מקומם של טקסים וסמלים בחייכם? האם יש להם מקום בעולמו של האדם המודרני שאינו שומר מצוות? 
•	מה מקומם של טקסים וסמלים בעיצובם של מועדים בכלל ובעיצובה של השבת בפרט?
•	האם לדעתכם יש אפשרות לקיים רצף של מסירה מדור לדור, ללא מילים, ללא טקס ריטואלי קבוע?
נתחלק לקבוצות קטנות ונלמד בחברותא את דף המקורות, שבמרכזו מילות ההבדלה. ננסה לעמוד על כוונתן של המילים ולעמוד על כוחו של הדיבור היוצר שינוי בתודעה מקודש לחול. 
כמו כן נלמד את מדרש תהלים למזמור צ"ב, העומד על ההבדל שבין היום השביעי לבין שאר ימי הבריאה והמבאר את הסיבה לברכה שאנו מברכים – 'בָּרוּךְ אַתָּה ה' אֱלֹהֵינוּ מֶלֶךְ הָעוֹלָם. בּוֹרֵא מְאוֹרֵי הָאֵשׁ' [וכשהגיע החושך בצאת השבת נמלא האדם פחד, על כן ברא לו הקב"ה שתי אבנים, על מנת שיקיש עליהן ותצא מהן אש שתאיר לו את חשכת החולין].

לבסוף נחזור למליאה לאסיף סיום ובו נקרא את שירו של המשורר ש' שלום 'על השבת'.